और फिर एक रोज वो सबसे डरावना सवाल पूछ बैठी, तुम्हारे होंठ इतने काले क्यों हैं
एक दिन उसने मुझसे पूछा, “तुम्हारे होंठ इतने काले क्यों हैं?” यह मेरे लिए डरावना सवाल था।
वो लाल रंग की लिपस्टिक लगाती थी, जबकि मेरे होंठों का रंग थोड़ा गाढ़ा था। ईमानदारी से कहूं तो काला।
वो हमारे बारहवीं कक्षा की शुरुआत के दिन थे। मेरे मोहल्ले में वो रहने आयी थी। उसके पापा एक प्राइवेट कंपनी में काम करते थे। उसके आते ही हमारे मोहल्ले में शाम के समय भीड़ रहने लगी। आसपास के मोहल्ले में हल्ला हो गया था कि दिल्ली की एक लड़की हमारे छोटे से शहर में रहने आयी है।
बालकनी में शाम के समय उसके हाथ में एक कप होता। चाय या कॉफी या कुछ और, नहीं पता।
मोहल्ले भर में रोज पच्चीस-तीस लड़के खड़े रहते। कोई किसी मोहल्ले का गुंडा, तो कोई कोई किसी गुंडे का चमचा। जो खुद को सुंदर समझते थे वो भी। और जो नहीं समझते थे, वो भी। दोस्त-दुश्मन सब साथ खड़े रहते और एकटक उसकी बालकनी को देखते रहते।
मुझे पता था कि वो मुझे कभी नहीं देखेगी, क्योंकि मैंने उसको देखा था। वो सच में सुंदर थी। बहुत सुंदर। जब मैं उर्दू के किसी शायर का लिखा कुछ पढ़ता, तो लगता शायर ने ये उसके लिए ही लिखा है।
मैं रोज शाम कोचिंग सेंटर पर जाता तो रास्ते में इस भीड़ को देखता। मुझे कोफ्त होती और गुस्से में मैं उसकी बालकनी की तरफ नहीं ही देखता।
एक दिन जब मैं केमिस्ट्री के कोचिंग सेंटर में बैठा था तो देखा, वो मेरी तरफ आ रही थी। मेरी धड़कन बढ़ गई। करीब आकर उसने मुझसे पूछा कि क्या वो मेरे बगल में बैठ सकती है?
मैंने ‘हां’ में सिर हिला दिया।
हमारे कोचिंग सेंटर में लड़के और लड़कियां अलग-अलग बैठते थे। ये बात उसे नहीं पता थी। वो गलती से मेरे साथ बैठ गयी।
फिर उसे जल्द ही अपनी गलती का एहसास हो गया। उसने मुझसे पूछा, “यहां लड़के और लड़कियों को अलग-अलग बैठना होता है क्या?”
मैंने सोचा झूठ बोल दूं। सच जानकर उसके उठकर जाने का डर था। लेकिन मैं सच बोल गया।
मैंने कहा, “ऐसा कोई नियम नहीं है। लेकिन आमतौर पर लड़के और लड़कियां अलग-अलग ही बैठते हैं। अगर किसी का मन हो तो वो साथ बैठ सकते हैं।”
ये सुनते ही उसे हंसी आ गयी। मेरी आखिरी बात पर ज्यादा गौर किए बगैर वो मेरे पास से उठ कर दूर किसी लड़की के बगल में बैठने चली गयी।
उस रोज ये छोटी सी बातचीत मेरे और उसके बीच एक पुल साबित हुई। जल्द ही हमारी दोस्ती हो चुकी थी।
ये बात पूरे मोहल्ले में फैल गई कि वो मेरी दोस्त है। चार-पांच लड़के मुझे खोजते हुए आए। उन्होंने बहुत सारे सवाल-जवाब किए। किसी को विश्वास ही नहीं हुआ कि इतनी सुंदर लड़की ने मुझसे बातचीत की है। मेरा रंग थोड़ा सांवला था, शायद इसलिए।
मैंने उन सब से यही कहा कि वो गलती से मेरे बगल में बैठ गयी थी। हमारी कोई दोस्ती नहीं है।
इस बात पर दूसरे मोहल्ले के एक लड़के ने मेरा मजाक भी उड़ाया, “अपना रंग देखा है? उसने तुमसे बात कर ली, इसी में खुश रहो।”
जब भी मैं कोचिंग सेंटर जाता हमारी नजरें मिलतीं। वो मुझे हमेशा ‘हेलो’ कहती। मैं जवाब में बस मुस्कुरा देता।
एक दिन कोचिंग क्लास के बाद वो मेरे पास आयी और उसने मुझे एक कागज का टुकड़ा दिया। मेरे पूरे शरीर में झुरझुरी उठ गयी।
मुझे याद है, उस दिन मैं दौड़ते हुए घर आया। उस कागज के टुकड़े पर उसका मोबाइल नंबर लिखा था।
मैंने दो दिनों तक उसे कॉल नहीं किया। मैं डर गया था। मैं घर से बाहर नहीं निकल रहा था। फिर हिम्मत करके मैंने तीसरे दिन उसे कॉल किया।
उसने पहले मुझे डांटा कि इतना समय क्यों लगाया फोन करने में? मेरे पास इसका कोई जवाब नहीं था। इधर-उधर की बातचीत के बाद उसने अचानक कहा कि वो मुझे पसंद करती है।
यह लुका छिपी के खेल में अचानक पीछे से धप्पा बोल देने की तरह था। मुझे हैरानी हुई। बहुत हैरानी। फिर मुझे लगा कि शायद वो मेरा मजाक उड़ा रही है।
लेकिन उसने गंभीरता से दोहराया, “मुझे तुम सच में पसंद हो। हाजीपुर में सभी लड़के मुझे गलत नजरों से ही देखते हैं। बस एक तुम ही हो जिसने कभी मुझे परेशान नहीं किया। आई लव यू।"
‘आई लव यू' मैंने सिर्फ सिनेमा में सुना था। बारहवीं तक के जीवन में किसी और ने मुझे ये लाइन नहीं कही थी। एक डर के साथ मैंने भी ये जादुई वाक्य पलटकर दोहरा दिया।
इन तीन शब्दों को पहली बार किसी से बोलना इतना सुखद होगा, मुझे नहीं पता था।
इसके बाद हम रोज घंटों फोन पर बात करते। मैंने देखा, अब आईने में मैं सुंदर दिखने लगा था। प्रेम इतना सुंदर है, इसमें पड़कर कोई भी सुंदर दिखने लगता है।
चार-पांच महीने बीत गए। बारहवीं के बोर्ड की परीक्षाएं सिर पर थीं। लेकिन हमारी बातचीत खत्म ही नहीं होती थी।
एक दिन उसने मुझसे पूछा, “तुम्हारे होंठ इतने काले क्यों हैं?” यह मेरे लिए पिता से भी ज्यादा डरावना सवाल था।
“यही रंग है मेरा। क्या करूं?” मैंने उदास स्वर में कहा था।
वो फोन पर हंस रही थी। “तुमने नोटिस नहीं किया। मुझे काला रंग बहुत पसंद है।”
मुझे पता था, वो मेरा दिल रखने के लिए ये कह रही है।
वो मुस्कुराकर बोली, “मुझे डार्क कॉम्प्लेक्शन के होंठ सुंदर लगते हैं। देखना, एक दिन तुम्हारे होंठ तुम्हीं से चुराकर ले जाऊँगी।”
मुझे हंसी आ गयी थी।
देर रात का समय था। उसके मम्मी-पापा किसी पारिवारिक समारोह में गए हुए थे। उसने मुझे घर आने के लिए कहा। आज तक हम कभी अकेले नहीं मिले थे। मैं उसके पास जाना चाहता था, लेकिन डर लगता था। इसके उलट वह बेहद निडर थी। उसने मुझे आश्वस्त किया।
मैं डरता हुआ उसके घर पहुंचा। इतने दिनों की बातचीत के बाद आज मौका मिला था कि हम सच में एक दूसरे के करीब आ सकते थे।
जैसे ही मैं उसके दरवाजे पर पहुंचा, मैं अपने दिल की धड़कनों को सुन सकता था। मुझे देख वो मुस्कुरा रही थी। ऐसा लग रहा था जैसे हमारे पास बात करने के लिए कुछ नहीं था।
मैं एक ढंग का वाक्य सोच ही रहा था कि उसने मेरे होंठों पर अपने होंठ रख दिए। वो हमेशा लाल लिप्स्टिक लगाती थी। उस पल मैं महसूस कर रहा था, उसके होंठों का रंग मेरे होंठों पर चढ़ रहा था। हमारी आंखें बंद थीं। सांसें तेज। वो मेरे जीवन का पहला चुम्बन था।
इसके बाद मुझे कुछ याद नहीं, मैंने अगले दिन बोर्ड की परीक्षा कैसे दी? अगले कुछ दिनों तक मेरे दिमाग में वही दृश्य चल रहे थे। कितना सुख था उन कुछ पलों में।
लेकिन सुख हमेशा दुख का हाथ पकड़ कर चलता है।
बोर्ड की परीक्षाएं खत्म हुईं। हमारा मिलना मुश्किल हो चला था। हम बात तो करते, लेकिन हाजीपुर की तंग गलियों में एक लड़के और लड़की का मिलना असंभव था।
फिर हम नहीं मिल पाए।
एक दिन उसका फोन आया। उसने बताया कि वो दिल्ली जा रही है।
उसके पिताजी का ट्रांसफर हो गया था। ये अगले कुछ सालों के सबसे दुखद संवाद थे। लगा था, किसी ने मेरे हिस्से आयी सारी जायदाद धोखे से अपने नाम कर ली हो।
मैं उसे जाते हुए नहीं देख सकता था। इसलिए घर में बंद हो गया। किसी को समझ नहीं आया, मेरे साथ क्या हुआ था? मैं दीन-दुनिया से कट गया था।
कुछ दिनों तक हमने फोन पर बातें की। लेकिन धीरे-धीरे हमारी बातचीत बंद होती गयी। संभवत: वह ऊब गई थी। या पता नहीं क्या हुआ?
कई साल बीत गए। ऑरकुट के बाद फेसबुक आया।
कल अचानक फेसबुक पर 'पीपल यू मे नो' में उसका चेहरा दिखा। मैं उसे खोज नहीं रहा था पर वो दिख गयी। मैं उसकी प्रोफाइल में घुसता चला गया। उसका जीवन सुंदर था। सिंगापुर, लंदन, दुबई, पेरिस, जैसे उसने सारी दुनिया देख ली थी।
आगे उसकी सबसे ताजी तस्वीर दिखी। मैं देखता ही रह गया। वह आज भी बला की खूबसूरत थी। लेकिन मुझे आश्चर्य हुआ। उसके होंठ थोड़े गाढ़े दिख रहे थे। ठीक-ठीक कहूं तो काले।
मैं दौड़ कर आईने के सामने गया। मैंने गौर से अपने होंठों को देखा। मुझे हैरानी हुई। वे लाल लग रहे थे।
- निहाल पराशर
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें